

**Ο ΚΟΑ συγχαίρει τον Βλαδίμηρο Τζιωρτζή**

Μία από τις μεγαλύτερες διακρίσεις στην ιστορία του μηχανοκίνητου αθλητισμού της Κύπρου πέτυχε ο Βλαδίμηρος Τζιωρτζής, ο οποίος κατέλαβε την τρίτη θέση στο Πανευρωπαϊκό Πρωτάθλημα NASCAR 2022 στην κατηγορία EUNORASCAR 2.

Ο Κύπριος οδηγός εκκίνησε στον τελικό της Κροατίας από την πέμπτη θέση, αλλά με την τρίτη θέση το Σάββατο 29 Οκτωβρίου και τη δεύτερη θέση την Κυριακή 30 Οκτωβρίου κατάφερε να τερματίσει στην τρίτη θέση στη γενική κατάταξη, φτάνοντας στη μεγαλύτερη επιτυχία της καριέρας του. Το επίτευγμά του καθίσταται ακόμη πιο σημαντικό από τη στιγμή που έκανε υπερπροσπάθεια για να αγωνιστεί στον τελικό της Κροατίας μετά το ατύχημα που είχε στο Βέλγιο πριν από τρεις εβδομάδες και που παραλίγο να τον θέσει νοκ άουτ από τον αγώνα στην Κροατία.

Ο Κυπριακός Οργανισμός Αθλητισμού συγχαίρει θερμά τον Βλαδίμηρο Τζιωρτζή για τον άθλο του που αποτελεί επιστέγασμα της προσπάθειας και της επιμονής του. Συγχαρητήρια και στην Ομοσπονδία του, αλλά και στην οικογένειά του που τον στηρίζει. Ο ΚΟΑ θα συνεχίσει να βρίσκεται στο πλάι του σε ό,τι χρειαστεί και του εύχεται ακόμη μεγαλύτερες επιτυχίες στη συνέχεια.